## L’Institut Valencià de Cultura estrena la seua nova producció ‘Plenamar’ en el Teatre Principal de Castelló

*** L’obra compta amb segell castellonenc, tant en l’autoria de Begoña Tena com en la direcció de Laia Porcar i Núria Vizcarro
* El Principal acollirà tres funcions del 2 al 4 de maig, amb una sessió especialment adaptada a persones amb discapacitat sensorial**

L’Institut Valencià de Cultura estrena la seua nova producció pròpia *Plenamar*. L’obra, que compta amb segell castellonenc tant en l’autoria de Begoña Tena, com en la direcció de Laia Porcar i Núria Vizcarro, es podrà vore en el Teatre Principal de Castelló del 2 al 4 de maig per a, posteriorment, girar per la Comunitat Valenciana.

La directora adjunta d’Arts Escèniques de l’Intitut Valencià de Cultura, María José Mora, ha assenyalat que, amb esta nova producció pròpia, “reforça el nostre compromís d’enfortir la creació escènica valenciana, impulsant l’autoria, en este cas d’una dramaturga com Begoña Tena, i oferint la direcció de projectes a creadores, com ho són Laia Porcar i Núria Vizcarro”.

Mora ha afegit que una de les missions de l’IVC és “descentralitzar la producció escènica i tractar de vincular el màxim possible la proposta artística al territori en el qual es desenrotlla. En esta ocasió, tant l’estrena, com els processos previs de producció, els assajos s’han realitzat a Castelló de la Plana i, a més, diverses artistes locals participen en la producció”.

Així mateix, la directora adjunta d’Arts Escèniques de l’IVC ha recordat que una de les funcions d’esta obra “està adaptada a persones amb diversitat sensorial. Per a l’IVC és prioritari facilitar l’accés a la cultura de tota la societat i les sessions de teatre accessible permeten acostar les arts escèniques a un públic privat, en moltes ocasions, d’esta mena d’oferta cultural”.

Per això, és la segona ocasió en la qual una producció pròpia de l’IVC té una mediació en la qual es compartixen els continguts de l’espectacle i es visiona l’obra amb col·lectius castellonencs. D’esta manera, s’acostaran a *Plenamar* persones usuàries del Centre de Recuperació Integral de Castelló de la Plana i persones amb dany cerebral adquirit de l’associació ‘Ateneu’.

El Teatre Principal de Castelló acollirà l’estrena de *Plenamar* el divendres 2 de maig a les 19:30 hores. La segona de les funcions arribarà el dissabte 3 de maig a les 19:00 hores i l’última sessió, el diumenge 4 de maig, a les 19:00 hores, estarà adaptada a públic amb diversitat sensorial.

Després d’esta estrena l’espectacle farà temporada en el Teatre Rialto de València i després viatjarà al Teatre Arniches d’Alacant.

**Una obra sobre la incomunicació**

*Plenamar* tracta sobre la incomunicació i l’aïllament, la naturalesa amenaçadora i la incapacitat humana per a controlar-la. La història se situa en un arxipèlag connectat a la península per una carretera practicable solament amb marea baixa. Els habitants s’enfronten per la construcció d’un pont que els unirà al continent permanentment.

L’obra està protagonitzada per Carme Juan, Laura Useleti, Merce Tienda, Pau Gregori, Silvia Valero i Talia Bobany. L’obra compta amb música en directe creada i interpretada per Versonautas.

Els audiovisuals, l’escenografia i el disseny de llums transformen l’escenari del Principal de Castelló en una illa remota, creant un ambient inquietant que amaga més d’un misteri. L’espai escènic està dirigit per Anna Fonollosa, els visuals per Andreu Signes i el disseny de vestuari és de Marian Varela.

Es pot obtindre més informació sobre l’obra i sobre la venda d’entrades en la [pàgina web de l’IVC](https://ivc.gva.es/val/escena-val/programacio-escena/teatre-principal-castello/plenamar-v).

Fecha: 30/04/2025